На основу члана 24. став 1. тачка 2) и члана 54. став 4. Закона о избору народних посланика („Службени гласник РС”, број 14/22) и члана 8. став 1. Закона о избору председника Републике („Службени гласник РС”, број 14/22),

Републичка изборна комисија, на седници одржаној 1. марта 2022. године, донела је

**У П У Т С Т В О**

ЗА остваривањЕ права на увид у изборни материјал за ИЗБОРЕ ЗА НАРОДНЕ ПОСЛАНИКЕ И ПРЕДСЕДНИКА РЕПУБЛИКЕ

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се прописује начин остваривања права на увид у изборни материјал у поступку спровођења избора за народне посланике, односно избора за председника Републике (у даљем тексту: избори).

**II. ПРАВО НА УВИД У ИЗБОРНИ МАТЕРИЈАЛ**

**Члан 2.**

Право на увид у изборни материјал у складу са одредбама закона којим се уређује избор народних посланика, односно председника Републике има:

- подносилац проглашене изборне листе кандидата за народне посланике (у даљем тексту: подносилац изборне листе);

- предлагач проглашеног кандидата за председника Републике;

- кандидат за народног посланика;

- кандидат за председника Републике;

- члан и заменик члана Републичке изборне комисије;

- члан и заменик члана локалне изборне комисије.

**III. УВИД У ИЗБОРНИ МАТЕРИЈАЛ ПРЕ ГЛАСАЊА**

**Изборни материјал у који се може извршити увид пре гласања**

**Члан 3.**

Подносилац изборне листе, односно предлагач проглашеног кандидата за председника Републике има право да поднесе захтев да у року од 48 часова од дана објављивања збирне изборне листе, односно листе кандидата за избор председника Републике изврши увид у све поднете изборне листе, односно предлоге кандидата за председника Републике и документацију поднету уз њих (у даљем тексту: изборни материјал пре гласања).

**Садржина захтева за увид у изборни материјал пре гласања**

**Члан 4.**

(1) Захтев за увид у изборни материјал пре гласања мора да садржи: назив подносиоца изборне листе, односно предлагача проглашеног кандидата за председника Републике у чије име се подноси захтев, податке о лицу које се овлашћује да изврши увид (име и презиме, јединствени матични број грађана, место и адресу пребивалишта, контакт телефон и адресу за пријем електронске поште) и потпис подносиоца захтева.

(2) У захтеву из става 1. овог члана обавезно се наводи документација у коју подносилац захтева жели да се изврши увид.

(3) Захтев из става 1. овог члана подноси лице које је овлашћено да заступа подносиоца изборне листе, односно предлагача проглашеног кандидата за председника Републике.

**Начин подношења захтева за увид у изборни материјал пре гласања**

**Члан 5.**

Захтев за увид у изборни материјал пре гласања подноси се Републичкој изборној комисији (у даљем тексту: Комисија) у писменој форми, непосредном предајом Писарници Народне скупштине у седишту Комисије у Београду, Улица краља Милана 14.

**Поступање по захтеву за увид у изборни материјал пре гласања**

**Члан 6.**

(1) О поступању по поднетим захтевима за увид у изборни материјал пре гласања стара се секретар Комисије.

(2) По уредним и благовременим захтевима се поступа редом којим су поднети.

(3) Ако просторно-технички услови то дозвољавају, може се истовремено поступати по више уредних и благовремених захтева.

(4) Уколико благовремено поднети захтев за увид у изборни материјал пре гласања садржи све податке наведене у члану 4. овог упутства, секретар Комисије, без одлагања, а најкасније у року од 24 часа од пријема захтева, обавештава подносиоца захтева када ће моћи да се изврши увид у изборни материјал.

(5) Уколико захтев за увид у изборни материјал пре гласања не садржи све податке из члана 4. овог упутства, секретар Комисије обавештава подносиоца захтева о томе да је потребно да свој захтев уреди.

**Место вршења увида и општа правила о увиду у изборни материјал пре гласања**

**Члан 7.**

(1) Увид у изборни материјал пре гласања врши се у службеним просторијама Комисије, у Београду, Улица краља Милана 14.

(2) Увид у изборни материјал пре гласања врши се искључиво у присуству лица запосленог у Служби Народне скупштине које одреди секретар Комисије (у даљем тексту: службено лице).

(3) Лице које врши увид у изборни материјал пре гласања, дужно је да се приликом вршења увида у потпуности придржава упутстава службеног лица.

(4) Када се врши увид у изборни материјал пре гласања, изричито је забрањено:

- снимање или фотографисање изборног материјала;

- копирање изборног материјала;

- бележење података о личности садржаних у изборном материјалу;

- писање по изборном материјалу;

- неправилно руковање изборним материјалом које за последицу може имати његово оштећење или уништење.

(5) Уколико се лице које врши увид у изборни материјал пре гласања не придржава упутстава службеног лица или поступа супротно забранама из става 4. овог члана, службено лице је дужно да без одлагања о томе обавести секретара Комисије.

(6) Секретар Комисије је овлашћен да лицу које врши увид и које се не придржава упутстава службеног лица или поступа супротно забранама из става 4. овог члана ускрати право даљег увида у изборни материјал пре гласања.

(7) О извршеном увиду у изборни материјал пре гласања службено лице сачињава службену белешку коју доставља секретару Комисије.

**IV. УВИД У ИЗБОРНИ МАТЕРИЈАЛ НАКОН ГЛАСАЊА**

**Право на увид у изборни материјал након гласања**

**Члан 8.**

(1) Подносилац изборне листе, односно предлагач проглашеног кандидата за председника Републике, као и кандидат за народног посланика, односно кандидат за председника Републике имају право да у року од пет дана од дана гласања изврше увид у изборни материјал, укључујући изводе из бирачког списка, записнике о раду бирачких одбора и гласачке листиће.

(2) Осим овлашћених субјеката из става 1. овог члана, право да у року од 48 часова од завршетка гласања изврши увид у изборни материјал са сваког бирачког места и да провери да ли је гласао бирач који му достави своју адресу, јединствени матични број грађана и писмену сагласност за ту проверу има:

- члан и заменик члана Комисије;

- члан и заменик члана локалне изборне комисије, за изборни материјал са бирачких места која се налазе на територији локалне изборне комисије у коју је именован.

**Садржина захтева за увид у изборни материјал након гласања**

**Члан 9.**

(1) Захтев за увид у изборни материјал након гласања мора да садржи: назив подносиоца изборне листе, односно предлагача проглашеног кандидата за председника Републике у чије име се подноси захтев, податке о лицу које се овлашћује да изврши увид (име и презиме, јединствени матични број грађана, место и адресу пребивалишта, контакт телефон и адресу за пријем електронске поште), назив општине/града и број бирачког места са којег подносилац захтева жели да изврши увид у изборни материјал и потпис подносиоца захтева.

(2) Ако захтев за увид у изборни материјал након гласања подносе члан и заменик члана Комисије, односно локалне изборне комисије, захтев мора да садржи: назначење функције подносиоца захтева и његов потпис, као и назив општине/града и број бирачког места са којег подносилац захтева жели да изврши увид у изборни материјал.

**Начин подношења захтева за увид у изборни материјал након гласања**

**Члан 10.**

(1) Захтев за увид у изборни материјал након гласања се подноси у писменој форми, предајом на писарници локалне изборне комисије.

(2) Захтев за увид у изборни материјал са бирачких места у иностранству након гласања подноси се непосредном предајом Комисији на Писарници Народне скупштине у седишту Комисије у Београду, Улица краља Милана 14.

(3) Ако је захтев из става 1. овог члана поднет Комисији, она га без одлагања доставља надлежној локалној изборној комисији.

**Поступање по захтеву за увид у изборни материјал након гласања**

**Члан 11.**

(1) О поступању по поднетим захтевима за увид у изборни материјал након гласања стара се секретар локалне изборне комисије, односно секретар Комисије, уколико се захтев односи на бирачка места у иностранству.

(2) По уредним и благовременим захтевима се поступа редом којим су поднети.

(3) Ако просторно-технички услови то дозвољавају, може се истовремено поступати по више уредних и благовремених захтева.

(4) Уколико благовремено поднети захтев за увид у изборни материјал након гласања садржи све податке наведене у члану 9. овог упутства, секретар локалне изборне комисије односно секретар Комисије, без одлагања, а најкасније у року од 24 часа од пријема захтева, обавештава подносиоца захтева када ће моћи да се изврши увид у изборни материјал.

(5) Уколико захтев за увид у изборни материјал након гласања не садржи све податке из члана 9. овог упутства, секретар локалне изборне комисије, односно секретар Комисије обавештава подносиоца захтева о томе да је потребно да свој захтев уреди.

**Место вршења увида у изборни материјал након гласања**

**Члан 12.**

(1) Увид у изборни материјал након гласања врши се у службеним просторијама локалне изборне комисије на чијој територији се налази бирачко место са којег се тражи увид у изборни материјал.

(2) Увид у изборни материјал након гласања са бирачких места у иностранству врши се у службеним просторијама Комисије.

**Општа правила о увиду у изборни материјал након гласања**

**Члан 13.**

(1) Увид у изборни материјал након гласања врши се искључиво у присуству лица запосленог у општинској/градској управи које одреди секретар локалне изборне комисије, односно лица запосленог у Служби Народне скупштине којег одреди секретар Комисије (у даљем тексту: службено лице).

(2) Лице које врши увид у изборни материјал након гласања дужно је да се приликом увида у потпуности придржава упутстава службеног лица.

(3) Приликом увида у изборни материјал након гласања, сходно се примењују одредбе члана 7. став 4. овог упутства.

(4) Уколико се лице које врши увид у изборни материјал након гласања не придржава упутстава службеног лица или поступа супротно забранама из члана 7. став 4. овог упутства, службено лице је дужно да без одлагања о томе обавести председника локалне изборне комисије, односно секретара Комисије.

(5) Председник локалне изборне комисије, односно секретар Комисије је овлашћен да лицу које врши увид и које се не придржава упутстава службеног лица или поступа супротно забранама из члана 7. став 4. овог упутства ускрати право даљег увида у изборни материјал након гласања.

(6) О извршеном увиду у изборни материјал након гласања службено лице сачињава службену белешку коју доставља председнику локалне изборне комисије, односно секретару Комисије.

**V. ИСТОВРЕМЕНО СПРОВОЂЕЊЕ ИЗБОРА ЗА НАРОДНЕ ПОСЛАНИКЕ И ИЗБОРА ЗА ПРЕДСЕДНИКА РЕПУБЛИКЕ**

**Члан 14.**

Ако се истовремено одржавају избори за народне посланике и избори за председника Републике подносилац изборне листе односно предлагач проглашеног кандидата за председника Републике има право увида у изборни материјал само за оне изборе на којима учествује.

**VI. ЗАВРШНА ОДРЕДБА**

**Објављивање и ступање на снагу упутства**

**Члан 15.**

(1) Ово упутство се објављује у „Службеном гласнику Републике Србије“ и на веб-презентацији Комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-600/22

У Београду, 1. марта 2022. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић